## Uredba o uspostavljanju javnog Registra za koordinaciju projekata izgradnje državne informacijske infrastrukture

### NN 134/2014 (17.11.2014.), Uredba o uspostavljanju javnog Registra za koordinaciju projekata izgradnje državne informacijske infrastrukture

VLADA REPUBLIKE HRVATSKE

2542

Na temelju članka 6. stavka 4. Zakona o državnoj informacijskoj infrastrukturi (»Narodne novine«, broj 92/2014), Vlada Republike Hrvatske je na sjednici održanoj 13. studenoga 2014. godine donijela

UREDBU

O USPOSTAVLJANJU JAVNOG REGISTRA ZA KOORDINACIJU PROJEKATA IZGRADNJE DRŽAVNE INFORMACIJSKE INFRASTRUKTURE

Predmet Uredbe

Članak 1.

(1) Ovom Uredbom uspostavlja se javni Registar za koordinaciju projekata izgradnje državne informacijske infrastrukture (u daljnjem tekstu: Registar ProDII) te se uređuje njegov sadržaj, oblik i način vođenja.

(2) Svrha Registra ProDII su racionalizacija, usmjeravanje razvoja i koordinacija svih poslova i projekata primjene državne informacijske infrastrukture, uz istovremeno povećanje kvalitete javnih usluga i onemogućavanje planiranja i provedbe istovrsnih ili sličnih projekata u javnom sektoru.

(3) Tijela javnog sektora u smislu ove Uredbe su tijela određena u članku 2. stavku 1. točki 20. Zakona o državnoj informacijskoj infrastrukturi.

Oblik i sadržaj Registra ProDII

Članak 2.

Registar ProDII vodi se u elektroničkom obliku te sadrži podatke o projektima koji u sebi imaju komponente informacijsko-komunikacijske tehnologije (u daljnjem tekstu: projekti) i to:

– jedinstveni identifikacijski broj projekta

– naziv projekta

– opis projekta

– ciljevi projekta

– originalni identifikacijski broj

– proračunska godina

– izvor financiranja

– ukupna vrijednost projekta

– primarna vrsta financiranja

– ostale vrste financiranja

– primarna aktivnost

– ostale aktivnosti

– status projekta

– datum početka projekta

– datum planiranog završetka projekta

– vanjska klasifikacija

– status osiguranja sredstava za projekt

– sektor kojeg projekt pokriva

– primarni korisnik projekta

– ostali korisnici projekta

– kontakt osobe za projekt

– mjesto provedbe projekta

– promidžbene aktivnosti

– ključne riječi.

Pristup informacijama

Članak 3.

(1) Pristup informacijama o pojedinačnim projektima te pretraživanju po određenim kriterijima je javan, a pristup informacijama za izradu izvještaja i unos podataka je ograničen na tijela javnog sektora.

(2) Informacije koje nisu za javnu objavu neće biti javno dostupne.

Vijeće za državnu informacijsku infrastrukturu

Članak 4.

(1) Vlada Republike Hrvatske odlukom osniva Vijeće za državnu informacijsku infrastrukturu (u daljnjem tekstu: Vijeće) za praćenje i koordinaciju razvoja državne informacijske infrastrukture i pripremu izvješća Vladi Republike Hrvatske.

(2) Odlukom iz stavka 1. ovog članka uredit će se sastav i zadaće Vijeća.

(3) Predsjedavajući Vijeća izvještavat će Povjerenstvo Vlade Republike Hrvatske za koordinaciju informatizacije javnog sektora o praćenju provedbe projekata dva puta godišnje i to do 31. svibnja i do 30. studenoga.

Način upravljanja i vođenja Registra ProDII i obveza unosa podataka

Članak 5.

Središnje tijelo državne uprave nadležno za poslove e-Hrvatske zaduženo je za upravljanje i vođenje Registra ProDII kao i za obavljanje zadaće pomoći, izobrazbe i konzultacija s predstavnicima tijela javnog sektora.

Članak 6.

(1) Sva tijela javnog sektora obvezna su kontinuirano unositi podatke o projektima, na hrvatskom i na engleskom jeziku, a najkasnije 60 dana od nastanka promjene.

(2) Obveza iz stavka 1. ovog članka odnosi se i na planirane projekte.

Uspostavljanje Registra ProDII

Članak 7.

Zadužuje se središnje tijelo državne uprave nadležno za poslove e-Hrvatske da u roku od 30 dana od dana stupanja na snagu ove Uredbe uspostavi Registar ProDII iz članka 1. ove Uredbe i o tome bez odgode obavijesti sva tijela javnog sektora.

Stupanje na snagu Uredbe

Članak 8.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/14-03/117

Urbroj: 50301-09/09-14-2

Zagreb, 13. studenoga 2014.

Predsjednik

Zoran Milanović, v. r.

Uredba, NN 134/2014-2542